איספאהני

היגיון העלילה

סידרת הטלוויזיה איספאהני עוסקת בחתירתה של איראן לבנות יכולת גרעינית צבאית כדי לשמר את משטר האיאתולות ולהשיג הגמוניה אזורית , וזאת , אל מול מאבקן נגדה מצד מדינות שונות. מובילות את המדינות הללו ישראל וארה"ב, החוששות מאיראן גרעינית, והנחושות למנוע ממנה את האופציה הזאת בכל האמצעים. בקונפליקט הבין מדינתי הזה שזורים: התחרות בצמרת האיראנית, על השליטה ועל המדיניות הרצויה, בין הגורמים הרדיקליים בהנהגה לבין הגורמים המתונים-רציונליים; קונפליקט אישי בין הגיבור הראשי לבין אחיו התאום , מעין עשיו ויעקב בגלגול מודרני , וכן חיבוטי הנפש של הגיבור הראשי – איש הדת איספאהני - באשר לדרך שהוא עצמו צריך ללכת בה .

העלילה מתחילה לקראת אמצע שנת 2018 ונמשכת לתוך 2019 ואולי גם לאחר מכן ושלובים בה קטעים שונים מחיי הגיבורים מהעבר הקרוב והרחוק . לצד הגיבור הראשי מופיעות דמויות משנה רבות: איראנים, ישראלים, אמריקאים, דנים ואחרים. לחלקם תפקידים מדובררים אך יש גם רבים ומכל הגוונים, הממלאים תפקיד של ניצבים, לרבות ניצבים אקטיביים. העלילה לוקחת את הצופים חליפות לאיראן, ישראל, אירופה, ארה"ב, המזרח הרחוק ומרכז אסיה והיא עשויה מסצנות עוקבות , סצנות מקבילות, וכאמור גם לא מעט סצנות החוזרות אחורה בזמן.

תמצית העלילה

לגורמי המודיעין הישראלי, העוקבים אחר מאמצי ההיתגרענות של איראן מתברר כי איראן מתכוננת לערוך ניסוי חשוב שהצלחתו תהווה פריצת דרך בדרכה להרכיב מתקן נפץ גרעיני. אחרי שיקול דעת שבו מעורבים כל הגורמים המעורבים בנושא מסתבר כי הדרך היחידה לסכל את הניסוי ולמנוע את פריצת הדרך, הינה לחסל את המדען העתיד לעמוד בראש הניסוי. צוות ישראלי יוצא לאימונים לקראת ביצוע הפיגוע במדען באמצעות מטען חומר נפץ שיוצמד לדלת מכוניתו. האימון בסיוע אנשי הסי.אי.אי נערך בארץ מרכז אסיאתית הגובלת באיראן. באשר למבצעים עצמם לא ברור מיהם , כיצד נכנסו לאיראן וממי קיבלו את האופנועים ומטעני הנפץ שבהם השתמשו. הסצנות העוסקות לכאורה בנושא אינן מספקות תשובה ברורה אולם הפיגוע במדען העושה את דרכו במכוניתו למשרדו בטהראן מבוצע בהצלחה וגורם למהומה לא קטנה.

תוך כמחצית השעה מדווחים גורמי הביטחון האיראני למנהיג על האסון ומצביעים על המוסד והסי.אי.אי כמי שעמדו מאחורי ההתנקשות . הוא והצוות שלו נרעשים. בישראל למדים משידורי הטלוויזיה האיראנית כי החיסול הצליח ומצפים בדריכות לצאתם של הלוחמים מאיראן ואלה – שתי נשים – מגיעות ללא פגע לניו דלהי שבהודו.

בלוויתו של המדען, הנערכת בכפר הולדתו שליד איספאהן , נוכחים נציגי המשטר ובהם גם עוזרו האישי של המנהיג. מסתבר שאיש הדת הזה – איספאהני - הוא אחיו התאום של המדען. בתום הלוויה מבקשת ממנו אימו הזקנה לסור עימה לחדר צדדי ושם היא מגלה לו כי הוא והמדען אינם בניה , אלא אסופים, שהיא אספה ממכונית בוערת בעת שהייתה בדרכה מהכפר לשוק למכור את תוצרת הגן שלה. היא מוסיפה ומספרת כי לא ידוע לה מיהם הוריו, שכן הגבר והאישה שהייתה עימו במכונית נהרגו ולא ניתן היה לנסות ולחלצם מכיוון שהמכונית עלתה באש. כל מה שהאם המאמצת יודעת הוא, שהם היו בני יומיים שלושה וכי לצאוורם היו מחרוזות. היא מוציאה את המחרוזות ממסתור שבו נשמרו ומסתבר שתלויים עליהן מגיני דוד.

איש הדת, גיבור העלילה - איספאהני - נדהם ונרעש. כמוסלמי שיעי המאמין בכל לב באלוהים ובמצוות הדת הוא מנסה לפרש לעצמו את משמעות האירועים. הוא מסתגר בחדרו ואף אינו מגלה את צפונות ליבו לביתו האהובה, (אשתו נפטרה בלידתה), סטודנטית באוניברסיטת טהראן, החיה עימו בבית.

במקביל לאירועים הללו, וכחלק מהמאמץ הדיפלומטי לעצור את התגרענות איראן מתקיימים בדוחה שבקטאר שיחות חשאיות בין נציגיה של איראן לבין נציגי המעצמות ( 5+1) .לא מושגת בהן תזוזה אולם מוסכם שסמוך לאחר הבחירות לנשיאות באיראן הצדדים ייפגשו שוב . בשיחת צד אותת ראש המשלחת האיראנית לנציג הגרמני שאם ייבחר לנשיאות מועמד "מתון" אפשר יהיה אולי לדון באפשרות שאיראן תהיה מוכנה לשקול עצירה של פרוייקט הגרעין שלה תמורת הסרת הסנקציות . מכל מקום מוסכם כאמור על מפגש נוסף תוך מספר שבועות. המשלחת האיראנית מדווחת כמובן למנהיג כשאיש הדת נוכח וגם ההתפתחות הזו נשזרת בהתלבטויותיו.

בישראל חוששים שאיראן מוליכה את ה-5+1 שולל וממשיכים לקדם את האופציה של השימוש בכוח. לוחם של המוסד , המוכר כבלונדי, נשלח לאיראן במשימת איסוף פרטים על הדרך שבין טבריז לטהראן והוא, שמח וטוב לב חמוש במצלמה, עולה על אוטובוס העושה את דרכו מטבריז לעיר הבירה. התנהגותו מעוררת חשד ושניים מנוסעי האוטובוס דורשים ממנו להפסיק לצלם. הוא נענה ואף מוציא את הסרט מהמצלמה אולם החושדים בו אינם נרגעים. בתחנה קרובה הם יורדים ומתקשרים למשטרה. בהמשך הדרך עוצרת ניידת משטרה את האוטובוס ובלונדי נלקח לחקירה. הוא עובר עינויים, דרכונו הדני מועבר לבדיקת שלטונות דנמרק ומשמסתבר כי זהו דרכון מותאם הוא נשבר בחקירה.

סגן מפקד "משמרות המהפיכה" (שכבר הופיע באירועים קודמים) מדווח למנהיג בנוכחות איספאהני על תפיסת הלוחם הישראלי ובין השלושה מתקיימת התייעצות באשר למשמעויות האירוע ונגזרותיו . סגן מפקד המשה"מ מחבר בין האירועים של העת האחרונה ומדגיש את האפשרות שישראל עלולה לפעול בכוח במועד קרוב, בין השאר, כדי לחבל בסיכוי להשגת הבנה בין איראן ל-5+1. השלושה נפרדים והמנהיג מבקש מאיספאהני להציג לפניו דרך פעולה שתפתור את התיסבוכת.

במוסד מודאגים מאובדן הקשר עם בלונדי ור' המוסד עצמו פונה לר' המוסד הדני לברר שמא נודע לדנים משהו על המוצאות אותו. הדני משיב כי אכן האיראנים פנו אליהם ומסרו כי אדם בעל חזות אירופית הנושא דרכון דני נפגע קשות בתאונת דרכים ואיבד את הכרתו. הם ביקשו לדעת אם הפרטים המופיעים בדרכון מוכרים לשלטונות הדנים ואלה כבר ענו בחיוב ואף שלחו לאיראנים את תמונת המחזיק בדרכון. ברור אם כן שבלונדי נחשף. ר' המוסד מיידע מייד את מקבילו הדני שמדובר בלוחם וכי על שניהם לתאם כיצד לפעול.

איספאהני הנמצא בשיא התלבטותו משתף את ביתו בהתפתחויות האחרונות מבלי לגלות לה את מוצאו היהודי. יחד עימה הוא מגיע למסקנה שמן השמיים הטילו עליו למנוע את המלחמה שישראל עלולה ליזום וכי איש המוסד שנפל לידיהם הוא הכלי שבאמצעותו יש לפעול. הוא נזכר בוויכוחיו עם אחיו בנושא הגרעין ומודה לאלוהים שהציב אותו בעמדה שבה הוא נמצא. למחרת היום הוא מציג למנהיג רעיון מפורט.

החלטת ראשי המוסד הישראלי והדני לנצל את פניית האיראנים לשגר איש מהשגרירות הדנית לבית החולים בו מאושפז בלונדי , משתלבת ברעיון של איספאהני לשחרר את בלונדי ולשגר באמצעותו לישראל מסר חיובי ולהפציר בה שלא תפעל בכוח נגד איראן. מסר כתוב כזה ובו מספר שערות מזקנו של איספאהני מוטמן בעטיפת גבס על ידו של בלונדי והוא עצמו מסומם כך שלא ניתן לתקשר עימו. כאשר נציג השגרירות הדנית מגיע לבית החולים שבו בלונדי מאושפז מפגישים אותו עם בלונדי המטושטש ומארגנים את הטסת שניהם לקופנהגן.

ראש המוסד שהגיע לקופנהגן נפגש עם מקבילו ואח"כ עם בלונדי ועולה על העובדה שבגבס מוטמן שקיק ובו פתק. תוכנו של הפתק המתורגם בסודי סודות מובא בפני רוה"מ. מזכירו הצבאי גורס שמדובר ב"תרגיל" איראני. אולם מוחלט לנסות ולברר האם יש בסיס לסיפור המופיע במסר לפיו איספאהני הינו ממוצא יהודי וכי הוא פועל על פי הנחיית המנהיג לבלום את התגרענות איראן על מנת למנוע מלחמה.

בעבודת שטח של השב"כ מתגלה משפחה יוצאת איראן שמקורה באיזור איספאהן. מתחקור אם המשפחה, אשה בשנות השבעים לחייה, עולה שהייתה לה אחות צעירה ממנה שהתאהבה בצעיר איראני. היא הרתה לו בחשאי וכשלא ניתן היה להסתיר את הריונה ברחה מן הבית ואין יודעים מה עלה בגורלה. השוואת הדי.נ.אי מדגימה שנלקחה מהאשה עם זו שנלקחה משערות הזקן של איספאהני מוכיחה ללא צל של ספק שהם בני משפחה מקירבה ראשונה.

המסר ששיגר איספאהני מקבל חשיבות אסטרטגית ובישראל מחליטים להבהיר לממשל האמריקאי במפגש של רוה"מ והנשיא כי נודע לישראל על האיתות בשיחות דוחה וכי ישראל תומכת בהמשכן ולא תעשה דבר העלול להביא לטירפודן. מוסכם בין השניים כי כלפי חוץ תמשיך ישראל לתבוע קו תקיף ותזהיר פני האפשרות שנשיא "מתון" כביכול עלול להמשיך ולתעתע בקהילה הבינלאומית. רוה"מ מכל מקום אינו מגלה לנשיא דבר אודות איספאהני והקשר שנוצר עימו.

בינתיים בבחירות לנשיאות שנערכות באיראן נבחר נשיא מתון וזה ממנה את איספאהני לשר הפנים.

בסבב השיחות בין ה-5+1 לבין איראן בדוחה שבקטאר, כמה שבועות לאחר מכן, מושגת התקדמות ומסתמנת האפשרות שאיראן תסכים לעצירת ההעשרה תמורת ביטול הסנקציות וחבילת סיוע בינלאומית שתצעיד את כלכלתה קדימה.

בהערכת מצב בצמרת הישראלית הדעות חלוקות, לעומת זאת בבית הלבן מחככים ידיים. אולם עד מהרה שוב מתקדרים השמיים.

המנהיג האיראני, אשר גילה מתינות חולה בסרטן הלבלב. מסתבר שזמנו קצוב. על רקע זה מתחדדת המתיחות בין הקבוצות השונות המרכיבות את צמרת המשטר. את הקבוצה הרדיקלית המתנגדת לקו המתון של המנהיג מוביל סגן שר משמרות המהפכה המקווה שניתן יהיה לשנות כיוון. הוא מנהל מגעים עם אחד האיאתולות הנחשב לאנטי אמריקאי קיצוני הידוע כתומך מובהק באופציה גרעינית איראנית, במטרה לשכנעו להאבק על תפקיד המנהיג. לעומתו, אנשיו של המנהיג החולה, מצדדים באיאתולה מתון המוכן להמשיך בהידברות עם ה-5+1. על הקבוצה הזו נמנה בין השאר סגן מפקד חיל האוויר הנשוי לביתו של המנהיג החולה וכמובן איספאהני. בתחרות בין שתי הקבוצות מסתמן במועצת המומחים , הגוף שבוחר את המנהיג, רוב קטן לסיכוי לבחירת איש הדת המתון והקבוצה הקיצונית שוברת את הראש כיצד למנוע זאת.

ס' ר' המשה"מ מציב בתוקף תפקידו שומרי ראש לשני המתמודדים על תפקיד המנהיג ואלה מקיימים מעין מסע בחירות למרות העובדה שהגוף הבוחר אינו הציבור אלא מועצת המומחים. המסע נקטע בשל מות המנהיג. אבל שורר ברחבי המדינה והוא מובא לקבורה בנוכחות הצמרת. בתום ההלוויה כאשר הצמרת מתחילה להתפזר אחד משומרי ראשו של המועמד המתון שולף סכין וממוטט אותו. שני השומרים האחרים יורים בו והורגים אותו. תדהמה והתרוצצות . הנשיא בהתייעצות מהירה עם ראשי הצבא מכריז על שבעה ימי אבל.

הערכות מצב בכל בירות העולם. פרשנים מציגים תסריטים שונים. על דבר אחד הכל מסכימים - יש למלא את החלל שהותיר המנהיג. בעוד שחברי החוג המצומצם של אנשי המנהיג מתלבט כיצד לפעול מתייצב בפני שר הפנים- איספאהני - אחד משומרי ראשו של המועמד המתון שנרצח ומבהיר לו שמאחורי חיסולו עומד ס' ר' המשה"מ. איספאהני מבין שעתידה של איראן נתון בכף, מה גם שדיווחים בכלי התקשורת הבינלאומיים מדברים על כוננויות צבאיות בארה"ב ובישראל. הוא מתקשר לס' מפקד חיל האוויר והם מחליטים שאין מנוס אלא לבצע הפיכה, לבטל את משטר האיאתולות להנהיג משטר צבאי ולהשתלט על מוקדי השלטון . ס' מ' חיל האוויר מכנס את נאמניו בחיל ואלה מפעילים כוחות לעצור את מנהיגי הקו הקיצוני ולהשתלט על מוקדי השלטון והתקשורת. אלא מאי, גם ראשי המחנה הרדיקלי פועלים באותו כיוון ולא ברור כלל ידו של מי על העליונה.......

תמונת הסיום : בלונדי שותה בירה בפאב תל אביבי

הנפשות הפועלות

איראנים.

איספאהני - בתחילת שנות החמישים שלו. כהן דת – חוג'ת אל-איסלם. עוזרו של המנהיג ושר הפנים. ביתו - בתחילת שנות העשרים. סטודנטית. אחיו התאום - מדען גרעין. אשת האח - בסוף שנות הארבעים. אמריקאית במוצאה. בנו וביתו – בשנות העשרה שלהם. האם – בשנות השבעים.

המנהיג האיראני – בשנות השבעים. ביתו הצעירה – באמצע שנות הארבעים. בעלה – סגן מפקד חיל האוויר – באמצע שנות הארבעים.

הנשיא – באמצע שנות הששים.

סגן מפקד המשה"מ – בראשית שנות החמישים. שלושת עוזריו.

צוות השיחות בדוחה. שני נוסעי אוטובוס. סוכן של המוסד.

ישראלים

ר' הממשלה – שנות הששים. המזכיר הצבאי תת אלוף – שנות הארבעים.

ר' המוסד – שנות החמישים. שלושה ראשי אגפים - סוף שנות השלושים ראשית הארבעים. עובדי המוסד: לוחמים – שתי נשים וגבר – בלונדי. שלושה אנשי צוות עיקוב. שני מפעילים . שלושה אנשי שב"כ שניים בשנות השלושים, אחד בשנות הששים. שלוש בנות משפחה יוצאת איראן - סבתא אם ובת.

אמריקאים

הנשיא – שנות החמישים. ר' הסי.אי.אי – שנות החמישים. עובדים: אנשי מבצעים ומחקר .מפעיל.

דנים

ר' המוסד הדני – בשנות החמישים. עובד השגרירות בטהראן. עיתונאית- בשנות השלושים המאוחרות

סצנות

1. אפריל. בודפסט. חדר בבית מלון על הגדה הצפונית של הדנובה. אדם בעל חזות איראנית יוצא מהשירותים. הטלפון מצלצל. הוא מרים את השפופרת. מקשיב ואינו עונה. מניח את השפופרת לובש את הז'קט שלו ויוצא מהחדר.

2.האיש הולך לאורך גדת הדנובה מזרחה. חולף על פני בית קפה שבו יושבים אנשים. אחד היושבים קם מסתכל אחריו ומשמיע משהו בסלולרי שהוא מחזיק בידו.

3. האיש ממשיך ללכת . חולף על פני תחנת מוניות. אדם העומד בתור מתבונן על המתרחש ומשתמש בסלולרי שלו.

4.האיראני ממשיך ללכת. אדם בעל חזות מערבית מתקרב אליו. חולף על פניו ודומה שהוא משמיע באוזניו מספר מילים.

5.האיראני פונה ברחוב הקרוב צפונה מאותת למונית חולפת ומגיע עימה לבית קפה במרחק של כמה דקות נסיעה. הוא נכנס ,מתבונן ובחיוך של מכר וותיק מתיישב ליד שולחן שלידו יושב אדם בעל חזות אירופית הם משוחחים אולם לא שומעים את דבריהם. לאחר מספר דקות האדם בעל החזות האירופאית עוזב. האיראני מזמין משהו לאכול. אוכל , משלם ויוצא.

6. אפריל .תל אביב. מטה המוסד. צוות המורכב מנציגי גופים שונים העוסקים בנושא סטטוס פרויקט הגרעין האיראני סוקר את תמונת המודיעין ומגיע למסקנה כי בעתיד הקרוב – שבועות – אמור להתבצע באיראן ניסוי רב חשיבות שיהווה פריצת דרך לקראת מסלול העשרת אורניום ל- 90% .מתגבשת הדעה כי הדרך היחידה להביא לשיבוש הניסוי הינה חיסולו של המדען האחראי לעריכתו.

7.אפריל כמה ימים לאחר מכן. כביש תל אביב ירושלים. יום שמש . מכוניות שועטות בדרך העולה לירושלים. במכונית אפורה נוהג צעיר בלונדיני ולידו צעירה נאה. ברקע שיר ישראלי . הצעיר מספר לחברתו כי יהיה עליו לצאת בקרוב לחו"ל .

8. סוף אפריל. טשקנט. מסעדה קטנה באחד מרחובות העיר. שלושה אנשים קמים משולחן הסעודה לוחצים ידיים ונפרדים. המצלמה עוקבת אחרי אחד מהם הנראה כמי שבודק אם יש אחריו עיקוב. נכנס למכונית וזו מתרחקת. מספר המכונית מתחיל באותיות CC אולם המספר אינו ברור. המכונית עוברת בכיכר שבמרכזו הפסל של טימור לנק. רוכב אופנוע בחליפת רכיבה מלאה משיג אותה ומצמיד לדלת הימנית חפץ הדומה לטלפון סלולרי. שום דבר לא קורה. המכונית ממשיכה לנסוע . נעצרת ליד רמזור ורוכב על אופנוע אחר חוזר על הפעולה. ברור שהסצנה מציגה רוכבי אופנוע המתאמנים בהצמדת מטען דמה לדלת מכונית לפני רמזור.

9. סוף אפריל יום ב'. טהראן. מוסך אופנועים. למוסך מגיע רוכב אופנוע ששערו שחור ופניו אינן מגולחות ומשאיר את האופנוע שלו לתיקון. המצלמה מתעכבת על שורת אופנועים חדשה. למחרת יום ג' בשעות הבוקר המוקדמות חוזר רוכב האופנוע למוסך מקבל את האופנוע המתוקן ומסתלק. המצלמה מתעכבת שוב על שורת האופנועים החדשה וברור שכמה אופנועים מתוכה חסרים. נמכרו? 10. כמה שעות לאחר מכן. בית המדען. המדען נכנס למכוניתו ונוסע. 11.רחוב בטהראן. מכונית המדען משתלבת בתנועה. 12.רחוב בטהראן. מכונית המדען מתקרבת לרמזור ונעצרת כשלפניה בתור כ-10 מכוניות. האור ברמזור מתחלף. רוכב אופנוע מגיח מאחור מצמיד מה שנראה כטלפון סלולרי לדלת הנהג ומתרחק קדימה. מכונית המדען המתחילה לנוע מתפוצצת ועולה באש. מהומה. נפגעים. שוטרים .אמבולנסים. כבאית. שרידי המכונית מסולקים. לא ברור מה עלה בגורלו של המדען.

13.סוף אפריל צהרי יום ג' . טהראן .לשכת חמנאי. המנהיג ,עוזריו, ביניהם יד ימינו, מצנפת שייח-אל-איסלאם לראשו, שומעים סקירה על השפעתן החמורה של הסנקציות על המשק האיראני. נכנס עוזר ולוחש על אוזן השייח , יד ימינו של המנהיג, כמה מילים. זה כותב כמה מילים על פתק ומוסר אותו למנהיג. הלה מחוויר. מבקש להפסיק את הסקירה. כל הנוכחים יוצאים למעט עוזרו האישי. נכנסים שני אנשים אחד לבוש מדים והשני אזרחית ומוסרים כי המדען, ד"ר איספהאני, נרצח בדרכו למשרדו ע"י שליחי המוסד והסי.אי.אי. . מעיניו של העוזר זולגות דמעות והמנהיג קם ומחבקו. המבשרים יוצאים.

14.סוף אפריל ערב יום ג'. תל אביב. לשכת ראש המוסד. רמס"ד מחזיק בטלפון אדום: " אדוני, ערב טוב . רציתי לעדכנך כי רדיו טהראן הודיע לפני שעה קלה שד"ר איספאהני נהרג בהתנגשות של אויבי המהפכה.... כן, כן, ...הידידים הודיעו לנו עוד קודם לכן, אך רציתי להיות בטוח. לא....על יציאתם מהיעד נדע רק מחר. כן.... בוודאי, ברגע שאדע אתקשר. תודה .. תודה...כמובן שאעביר את ברכותיך הלאה. כן, כן, אני מעריך שזכינו בשישה חודשים לפחות..... אהיה אצלך ביום חמישי. תודה."

15. סוף אפריל ערב יום ג' . שדה התעופה של טהראן. תורים ארוכים משתרכים נוכח בדיקות קפדניות של היוצאים לחו"ל. המצלמה מתמקדת על תורים שונים וביניהם גם על תור היוצאים לבומביי. בתור שתי נשים שחומות עור לבושות סארי.

16. סוף אפריל בוקר יום ד'. שדה התעופה של בומביי. שער היציאה הראשי. גבר לבוש ברישול מה ממתין ליד היציאה. מסתכל מפעם לפעם בשעונו. שתי הנשים דלעיל יוצאות מהשער אחת מהן עטופה בסארי ירוק, לוקחות מונית ונעלמות.

17. סוף אפריל בוקר יום ד'. תל אביב. לשכת ראש המוסד . טלפון אדום מצלצל. רמס"ד מרים השפופרת ומקשיב: " ברבו... תודה". הוא מניח השפופרת ואז מחייג: "בוקר טוב אדוני, קיבלנו ירוק. הכל בסדר ..... כמובן אמסור הערכתך לכולם".

18. סוף אפריל יום ה'. כפר ליד איספאהן. בית הקברות של הכפר. טכס הקבורה של ד"ר איספאהני. בני משפחתו אימו הזקנה – בת כשבעים פלוס – תושבי המקום, נציגי אוניברסיטת טהראן וסוכנויות ממשל שונות, לרבות משלחת מלשכת המנהיג בראשות שייח-אל-איסלאם עוזרו האישי שלידו עומדת ביתו. הטכס מתנהל ע"פ המסורת. אישיות בלבוש אזרחי נושאת דברים לזיכרו של המנוח ומסיימת בהבטחה לבוא חשבון עם הרוצחים ולנקום את דמו ובעיקר להמשיך בדרכו של המדען עד אשר יושג היעד של איראן להיות בעלת כושר גרעיני עצמאי . בסיומו של הטכס מתכנסים בני המשפחה, לרבות שייח-אל-איסלאם בבית האם ועד מהרה מסתבר מחילופי הדברים כי הוא אחיו התאום של המדען.

פלש בקס

1. אמצע שנות הששים. סביבת הכפר. ילדים משחקים בכדור סחבות. אחד יושב בצד ומתבונן.
2. סוף שנות הששים. מדרסה כפרית טיפוסית. ילדים לומדים בקוראן. אחד שחוזר ומפריע מסולק.
3. ראשית שנות השבעים. תחנת אוטובוס בראשית הדרך המובילה לכפר. שני נערים דומים מאד בפניהם בלווית אימם מחכים לאוטובוס הלוקח אותם לאיספאהן.
4. איספאהן. תחנת האוטובוסים המרכזית. נער אחד, הקשוח מזוג התאומים, עולה לאוטובוס לטהראן. השני ה"חנון" עולה לאוטובוס לקום.

19. חזרה לבית אימם של המדען והשייח. האם הזקנה מבקשת לדבר עם בנה השייח ביחידות והם פורשים לחדר צדדי. האם מתחילה לדבר בהתרגשות גדולה ומבקשת מחילה מהשייח על אשר תספר לו:-

פלש בק

1. דרך עפר בין כפרים ליד איספאהן. ראשית שנות הששים. אישה כבת עשרים נוהגת בעגלת דו- אופן עמוסה דלעות ורתומה לחמור. מכונית ישנה למדי מגיעה מאחור וצופרת כדי שהעגלה תפנה את הדרך. החמור מתחיל להשתולל ונהג המכונית המנסה להתחמק ממנו יורד מהדרך ונתקל במעקה בטון של גשרון סמוך. הצעירה משתלטת על החמור, מתקרבת אל המכונית ומציצה פנימה במושב הקדמי גבר ואישה חסרי הכרה שראשם זב דם. היא שומעת קול בכי ומגלה במושב האחורי שמיכה מגולגלת שמתוכה עולה קול הבכי. היא בקושי מצליחה להוציא את החבילה מתוך המכונית כשזו מתחילה לעלות באש ואין לה ברירה אלא להתרחק.

20.חזרה לבית האם. האם מוציאה מתוך ארגז מצעים את השמיכה הישנה כשהיא מקופלת פותחת אותה ומוציאה מתוכה שתי מחרוזות כסף קטנות שעליהן מגיני דוד ומספרת לשייח הנדהם כי אלה היו ענודות לצאוורי התינוקות וכי אף אחד לרבות בעלה( "אביהם" של התאומים שנפטר לפני כמה שנים) לא ידע על כך.

21. תחילת מאי יום ששי למחרת ההלוויה .טהראן. מסגד שכונתי. תפילות יום ששי. שייח איספהאני הנתון בסערת רוחות מתפלל בדבקות. בגמר התפילה הוא הולך ברגל לביתו.

22 . בית השיח . בית צנוע. השיח מהלך אנה ואנה ומראות שונים חולפים בראשו. תמונות משדות הקרב במלחמת איראן עיראק בה נטל חלק. תמונות מהירושימה וממחנות ההשמדה באירופה. התמונות רודפות זו את זו ואין הוא מוצא מנוח. מגיעה ביתו. היא מבחינה בסערת רוחו ומתפתחת ביניהם שיחה בענייני אמונה. עולה השאלה האם יש למות אחיו משמעות נסתרת . השיח מספר לה ששוחח עם אחיו על שאלת הגרעין והסתבר כי יש לכך משמעות. בעוד שהוא חושב כי נשק להשמדה המונית מנוגד לעקרונות האמונה באל אחד לאחיו המדען הייתה גישה אחרת לחלוטין לפיה אם איראן רוצה לשמור על אופייה ומעמדה אין לה ברירה אלא לבנות יכולת גרעינית כדי להרתיע את אויביה.

פלש בק

ו. ביתו של המדען האיראני. ארוחת ערב .נוכחים: המדען, אישתו בנו וביתו וכן אחיו איספאהני . השיחה מתנהלת באנגלית. כלל שקבעה אשתו האמריקאית אותה פגש בעת לימודי הדוקטורט שלו בארה"ב. השיחה רובה ככולה עוסקת בענייני הבת והבן, סטודנטים באוניברסיטת טהראן, בסיומה מספר המדען כי לקראת סוף אפריל יעדר מהבית לכמה ימים. הוא ואחיו איספאהני פורשים לחדר אחר וממשיכים בשיחה. המדען מוזג לאחיו מיץ מנגו ולעצמו מיץ עגבניות תוך שהוא מוסיף לכוסו מעט "מים קרים" כלשונו. הוא מספר לאחיו כי הוא עומד לארגן ניסוי חשוב בדרך ליצירת מתקן פיצוץ שאם יצליח יקדם בשנה, שנה וחצי את תוכנית הגרעין. השייח אומר כי להבנתו פיתוח יכולת גרעינית מנוגד לאמונה באל אחד והמדען טוען: " איראן מוקפת אויבים. ממזרח לפקיסטן גם ראשי נפץ גרעיני וגם טילים . מדרום משייטות ספינות הצי הששי האמריקאי עם יכולות דומות. ממערב לישראל כושר גרעיני עם טילים וגם צוללות מצוידות ברשקי"ם גרעיניים . מכל הצדדים מאיימים עלינו. אם אנחנו רוצים לא רק לייצא נפט ולשרוד אלא להתפתח ולהיות למעצמה אזורית אין לנו ברירה אלא לבנות כושר הרתעה גרעיני"

23. איספאהני ממשיך ומספר לביתו שהתפלל לאלוהים שיעזור לו לפענח את רצונו ואחרי שעות של התייסרות הגיע למסקנה שיש במות האח מסר חד משמעי: על איראן להימנע מפיתוח נשק גרעיני. אחיו שקידם זאת בשקידה הלך לפיכך לעולמו . ועליו ,שנותר בחיים, מוטלת עתה החובה לפעול בכיוון ההפוך ולמנוע פיתוח נשק גרעיני לפני שיקרה אסון. שניהם מוחים דמעות והבת שואלת האם ידבר על כך עם המנהיג. השיח מנענע בראשו לחיוב .

24. ראשית מאי .טבריז. תחנת האוטובוסים המרכזית. המולה טיפוסית של תחנה מרכזית. צעיר בלונדיני – זה שהופיע באחת הסצנות הראשונות – על גבו תיק כבד של תייר ועל צווארו מצלמה מפלס דרכו בקהל, שואל היכן התור לטהראן מתייצב בתור ועולה לאוטובוס.

25. דרך הררית. האוטובוס עושה דרכו. הצעיר יושב ליד חלון . ומפעם לפעם מצלם את הנוף הנשקף. שני אנשים המבחינים במעשיו מתלחשים ביניהם. אחד מהם קם ותובע מהצעיר להפסיק לצלם מתעורר וויכוח והצעיר מפסיק לצלם ואף מוציא את הסרט מהמצלמה ומראה לכל כי השמיד את הצילומים. הרוחות נרגעות.

26.כפר בדרך מטבריז לטהראן. האוטובוס מגיע ועוצר בתחנה. כמה נוסעים ביניהם המתלחשים יורדים אחרים עולים והאוטובוס ממשיך בדרכו.

27. הדרך לטהראן. מכונית משטרה ממתינה בצד הדרך. האוטובוס מגיע . השוטרים מאותתים לו לעצור. אחד מהם עולה. מאתר את הצעיר מורה לו לרדת ומכניסו למכונית. האוטובוס ממשיך בדרכו. מכונית המשטרה נוסעת לעבר טבריז.

28. ראשית מאי . טהראן. לשכת המנהיג. המנהיג , עוזריו, ביניהם יד ימינו, מצנפת שייח-אל-איסלאם לראשו, שומעים סקירה על הדיונים החשאיים שהתקיימו בין צוות איראני למשלחת ה- 5+1 בסוגיית הגרעין. מוזכר בין השאר כי בעקבות קריאתו של סגן הנשיא האמריקאי למו"מ ישיר בין שתי המדינות מפברואר 2013 התקיימו שני סבבי שיחות שלא הניבו דבר. בסבב האחרון שהסתיים לפני יומיים בקטר גם כן לא הסתמנה תזוזה והוסכם על הפסקה והמתנה עד לאחר הבחירות לנשיאות.

ז. פלש בק.

חדר דיונים מהודר. על הקיר תמונתו של שליט קטר. משני צידיו של שולחן יושבים שתי משלחות, לפני האחת דגל איראן ולפני השנייה דגלי המשתתפות. ראש הצוות האמריקאי אומר:- " ובכן, שוב לצערי לא השגנו התקדמות. היחסים הבין-אישיים ביננו הולכים ומשתפרים אולם לא זו המטרה . בלית ברירה אני מודיע שאנו מסכימים להשעות את השיחות ולהמתין עד לאחר הבחירות לנשיאות שיערכו כך אני מבין באמצע יוני. הנשיא שייבחר ייכנס לתפקידו בראשית אוגוסט ואז נשוב וניפגש. הנוכחים מתפזרים. אחד האיראנים משוחח עם הנציג הגרמני. לא ברור על מה הם מדברים אך הם לוחצים ידיים והגרמני אומר "אם ירצה השם"

29. חזרה ללשכת המנהיג . ראש הצוות מוסר לידי המנהיג דוח כתוב . המנהיג מסיים את הישיבה ומורה על כינוס מיוחד להתווית המשך הדרך.

30. אמצע מאי חמישה ימים לאחר מעצר בלונדי .טהראן. חדר חקירות. שלושה חוקרים מענים את הצעיר הבלונדיני. זה ממשיך לטעון כי הוא תייר דני תמים. אחד החוקרים נקרא החוצה. הוא חוזר עם חיוך מנצח ומבהיר לצעיר כי בדיקת תמונתו בדרכון אינה תואמת את התמונה המופיעה במשרד הוצאת הדרכונים הדני. " לא נניח לך עד שתגלה את האמת". הצעיר נשבר ומודה כי הוא ישראלי.

31 אמצע מאי צהרי אותו יום. טהראן לשכת המנהיג. המנהיג ועוזרו, שיח-אל-איסלאם איספאהני מתפללים בצוותא ואח"כ מתיישבים לשתות תה. מתפתחת שיחה והמנהיג מבקש לדעת מהי דעתו של השייח על המו"מ עם ארה"ב. השייח מזכיר למנהיג כי לאחר רצח אחיו כבר הביע את דעתו כי יש למנוע אסון גרעיני ומבהיר כי הוא תומך בכל ליבו במהלכים להשגת הסדר ובוויתור על האופציה הגרעינית הצבאית בטיעון הבסיסי שההליכה בכיוון הזה לא רק נוגדת ציוויים דתיים אלא מסכנת את המשטר ותביא בסופו של דבר להפלתו. הוא מספר למנהיג על מה ששמע לאחרונה מביתו.

פלש בק.

ח. איספאהני בביתו בשיחה עם ביתו שחזרה נסערת מהאוניברסיטה. היא לומדת כלכלה ויחד עם כמה מחבריה ללימודים הגיעה למסקנה שהמשך הסנקציות על איראן יביא לקריסת המשק האיראני, למשבר חברתי, למלחמה נוראה ולסילוק משטר האייתולות. היא מזכירה לאביה את שיחתם הקודמת ומפצירה בו לעשות ככל יכולתו לשכנע את המנהיג לשנות כיוון .

32. חזרה ללישכת המנהיג. נכנס עוזר המבקש לקבל את פניו של סגן מפקד "משמרות המהפכה" – נכנס גבר לבוש אזרחית – דמות שהופיעה כבר בלוויה – ומוסר למנהיג כי נתפש מרגל ישראלי שנכנס לאיראן כתייר דני. המנהיג מתחקר את הסגן מה ניתן ללמוד מחקירתו . הסגן משיב כי לא הרבה אך מן העובדה שמשימתו הייתה צילום נוף ונקודות שונות על ציר התנועה טבריז –טהראן ניתן להסיק כי ישראל שוקלת לא רק תקיפה אווירית של מתקני גרעין איראניים אלא גם פעולה קרקעית. איספאהני מציע למנהיג שסגן המפקד יציג בפניו מהלכים אפשריים של ישראל לסיכול תוכנית הגרעין האיראנית. סגן השר מזכיר כי הדברים כבר הוצגו ונידונו אבל עתה, נוכח ההבנה המסתמנת בין איראן וה-6 על חידוש השיחות לאחר הבחירות לנשיאות , אפשר שישראל, החוששת שמא תשלים ארה"ב עם איראן גרעינית, עלולה לפעול כדי לטרפד את המהלך. השלושה שואלים בקול רם מה ניתן לעשות כדי למנוע מישראל לפעול. ומחליטים שלא לפרסם את דבר תפיסתו של הישראלי כדי לא להלהיט את הרוחות.

33. אמצע מאי ששה ימים לאחר מעצר בלונדי. תל אביב. לשכת רמס"ד. ר' המוסד עם שניים , שלושה מראשי המערכת. ר' המוסד:- מתי היה בלונדי צריך לדווח על הגעה לטהראן?" אחד הנוכחים:- "לפני ארבעה ימים". ר' המוסד:- האם יש משהו בחומר? האם פנינו לדנים?". המשיב:- על הראשונה שלילי. על השנייה, פנינו, טרם קיבלנו תשובה." ר' המוסד לעוזרו :- "תשיג לי את ר' המוסד הדני". העוזר יוצא. ר' המוסד :- אני לא יודע מה אתם חושבים אבל אני לא מתכוון לשחק עכשיו משחקים." הנוכחים מהנהנים בראשם. העוזר חוזר לחדר . הטלפון מצלצל. ר' המוסד " שלום אנדרסן. לא אסתיר ממך. יש לי מישהו באיראן שנותק עימו הקשר. פנינו אליכם שמא אתם יודעים משהו? .... אנדרסן, בליכלוך נטפל אח"כ , עכשיו אתה צריך לעזור לי...כן כן כבר פנינו אך לא קיבלנו תשובה...מה? הם ביקשו תמונה כדי לזהותו?, אמרו שנפגע קשה בתאונת דרכים? מצאו דרכון?. אנדרסן אתה מוכרח לשלוח את האיש שלך בשגרירות לבית החולים. הוא נפגע ליד טבריז? כבר נתת הוראה?. טוב אנדרסן. אני מקווה שזו תאונת דרכים ולא תאונת עבודה. ידעתי תמיד שאתה חבר טוב, תחזיק אותי כמובן בתמונה. ד"ש לבריגיטה". פונה לנוכחים. "רבותי זה מריח לא טוב. אני מקווה שאני טועה, אך אצטרך לדווח לרוה"מ"

34. אמצע מאי שבוע לאחר מעצר בלונדי. בוקר. טהרן. לשכת המנהיג. בוקר. המנהיג ועוזרו איספאהני. העוזר מספר כי זה יומיים שהוא מהרהר כיצד ניתן למנוע מישראל לפעול צבאית וכי גיבש רעיון לפיו ניתן לנצל את המרגל הישראלי שנתפש להעברת מסר חיובי לישראל. המנהיג אינו שואל כיצד ומברכו שאללה יצליח דרכו.

35. אמצע מאי אותו יום אחה"צ. טהראן. בית חולים. נציג שגרירות דנמרק מלווה ע"י איש משה"מ הלובש חליפת רופא צועדים במסדרון. "הרופא" מסביר לאיש השגרירות כי האדם שאותו הם הולכים לפגוש נפגע קשות בתאונת דרכים ואיבד את זיכרונו. מדרכונו של הפצוע למדו כי מדובר באזרח דני ולפיכך הוחלט להחזירו לדנמרק בכל ההקדם . השניים נכנסים לחדר שעל אחת המיטות בו שוכב בלונדי ראשו חבוש אפו שבור ויד ימינו נתונה בגבס. נציג השגרירות מדובב אותו בדנית אולם בלונדי אינו זוכר דבר. הנציג מברר האם ניתן לשחררו ולהטיסו לקופנהגן ונענה בחיוב. עוזרים לבלונדי להתארגן.

36. המחצית השנייה של חודש מאי שבוע לאחר מעצר בלונדי. ערב. קופנהגן. לשכת אנדרסן. רגליו על שולחן ושפופרת טלפון בידו. "שלום עמוס...חדשות טובות ...האיש שלך או יותר נכון שלנו בדרך אלינו. מסתבר שהוא אכן עבר תאונת דרכים קשה ואיבד את הזיכרון. כן.. הוא יהיה כאן מחר בבוקר. אני אארח אותו בביתי.. אתה יודע את הדרך.... אכין לך קפה מר כמו שאתה אוהב."

37. המחצית השנייה של חודש מאי 2013. מטוס נוסעים באוויר. הבלונדי ונציג השגר' הדנית ישובים האחד ליד השני. הנציג מעיין בעיתון. הבלונדי מנומנם.

פלש בקס.

1. בלונדי קופץ וצונח ממטוס צבאי.
2. הוא מבלה על חוף ים באי תאילנדי. לוקח סמים . חווה הזיות, לרבות מיניות.
3. תרגיל חקירה במסגרת קורס הכשרה לפעילות חשאית. מתערבב עם קטעים מחקירתו בכלא האיראני.

38. חזרה למטוס. בלונדי מתעורר ושואל את הנציג היכן הם נמצאים. מגלה על הגבס כיתוב בפרסית. הנציג, היודע פרסית אומר לו כי פשר הכתוב הוא :- " עתידנו בידנו".

39. המחצית השנייה של חודש מאי. קופנהגן. וילה בשיפולי העיר. אנדרסן ור' המוסד מסבים לא' בוקר. מכונית מגיעה וממנה יוצאים בלונדי והנציג הדני מטהראן. נכנסים לוילה ופוגשים את השניים. ברור שבלונדי אינו יודע מה מתרחש. ר' המוסד שואל כיצד הוא מרגיש וזה עונה שראשו סחרחר ויש לו כאבים בכול הגוף. מוחלט לקחתו לבדיקות.

40. קופנהגן .מרפאה פרטית. בלונדי ר' המוסד וצוות רפואי. נערכות בדיקות שונות ראש הצוות הרפואי טוען שבלונדי סומם ולכן לא זוכר מה שקרה. ברור שהחבלות אמיתיות אך היד אינה שבורה. הנציג הדני מטהרן מפנה את תשומת הלב לכיתוב שעל הגבס. ר' המוסד מבין שיתכן ויש כאן מסר. מורידים בזהירות את הגבס. ר' המוסד והגבס בידיו מתרחק ובודק. מתחת לכיתוב המוזכר לעיל מתגלה נרתיק עור קטנטן. ר' המוסד לוקח אותו לידיו מוצא בתוכו נייר דק כתוב פרסית ותלתל שיער אפור.

41. הרבע האחרון בחודש מאי . ירושלים. לשכת רוה"מ. ראש הממשלה. ר' המוסד. מזכיר צבאי. רשםקול. ר' המוסד מסמן למזכיר להפסיק את פעולת הרשמקול . המזכיר מסתכל בפני ראש הממשלה זה מהנהן והמזכיר מפסיק את פעולת הרשם. ר' המוסד מדבר:- "מעולם, מעולם לא הייתי כל כך סקרן לדעת מה היה בידי והייתי חייב להמתין שעות על קוצים בטיסה ואח"כ עד שמצאנו מתרגם.... תיכף גם תבינו מדוע ביקשתי ממך לבטל הכל ולקבל אותי מייד לאחר שקיבלתי את התרגום. יש בידי פצצה גרעינית ממש.....מוציא מהנרתיק נייר כתוב בצפיפות ..... אקריא את הדברים בפניכם במדוייק. בראש הנייר מופיע תאריך, ע"פ ההג'רה, מלפני חמישה ימים והמילים בשם אלוהים , ועכשיו בא הטכסט-

אני,שייח-אל-איסלאם, איספאהני נולדתי יהודי. אימי, שאני אוהב, אינה אימי הביולוגית. הדבר נודע לי רק לפני מספר שבועות לאחר שהבאנו את אחי התאום, מדען גרעין, לקבורה בכפר שבו גדלנו. אימי סיפרה לי אז כי אספה את שנינו ממכונית שעלתה באש כשאנו עטופים בשמיכה. לצוואר כל אחד מאיתנו היתה שרשרת עם מגן דוד. במכונית היו גבר ואישה, כנראה הורי, שלא ניתן היה להציל. אני מוסלמי מאמין אך איני יכול להתכחש למוצאי ולכן אני פונה אליך. השליח אינו יודע על כך דבר.

אני מכהן כיועצו האינטימי של האיאתוללה חמנאי. אני יודע בוודאות שאין בכוונתו להורות על ייצור נשק גרעיני. כשיעי מאמין הוא בדעה שייצור נשק להשמדה המונית עומד בסתירה לרצון האלוהים והוא לא יפעל בניגוד לאמונתו. הוא חייב לתמרן פוליטית הן בשל שקולים פנימיים והן כדי להשיג את העיסקה הטובה ביותר מול ארה"ב. יש לי ולאחרים חשש כבד שמא ישראל תיפעל צבאית כדי להכשיל את תהליך ההידברות עם ארה"ב ואני מפציר בכם להימנע מכל פעולה ולתת לתהליך לשאת פרי.

התלתל מזקני יאפשר לכם לאשש את מוצאי.

בשם אלוהי אברהם, יצחק ויעקב והנביא מוחמד. חתימה.

המזכיר פניו מחייכות מחכה לאות מר' הממשלה וזה אכן פונה אליו : נו, שייקה מה אתה אומר?

שייקה: תרגיל עוקץ מדהים, ויתור ישראלי על האופציה הצבאית תמורת אדם אחד. ממש מבריק. אף אחד לא יודע ולא ידע והתלתל, הוא ההוכחה ? הריהו נגזר בוודאי משער ראשו של יהודי כלשהו. אני לא קונה את הסיפור הזה.

ר' המוסד: במחילה, אני חושב בדיוק להיפך. הרי השייח' צריך היה לקחת בחשבון שזו תהיה התגובה ואעפ"כ עשה את מה שעשה. ננסה כמובן לבדוק את הסיפור אך אני מאמין שלפנינו שדר בעל חשיבות אסטרטגית. יתר על כן, אתם יודעים שאני שולל פעולה ישראלית עצמאית ואפשר שנוכל לעשות מיילג' של ממש מול האיראנים והאמריקאים אם נקבל את המסר כפשוטו.....אבל, איני מציע שניכנס לזה כרגע. קודם כל ננסה לאמת את מוצא השייח' ואח"כ בוודאי יהיה לנו מספיק זמן לדון במשמעויות הדבר. האם זה שדר אמיתי או עוקץ לתפארת.

ר' הממשלה: אני מבין שרק שלושתנו והמתרגם מודעים לשדר. אני מבקש שכך יישארו הדברים ואני רוצה להזכיר לכם שבעוד שבועיים אנחנו שלושתנו בוושינגטון וצריך למהר.

42. הרבע האחרון בחודש מאי יומיים לאחר הקטע הקודם . אור יהודה (ליד ת"א). בית דירות טיפוסי לאיזור. דירה מרוהטת בפשטות. הטלפון מצלצל. מופיעה נערה. "הלו ... כן .. כן ..זוהי משפחת אלישיב.... לא ....מצטערת, אימי לא בבית .... היא אצל סבתא שלי...היא תהיה בעוד שעה לערך ... משרד הקליטה? מה? מה למסור לה ? שמהמשרד רוצים לדבר איתה? או קי אני אמסור. דחוף? קרה משהו? ...בסדר שתחזור למספר הזה.. עוד הערב? בסדר בסדר.. רושמת ומניחה את השפופרת. חוזרת לחדרה ומסתכלת בטלוויזיה. מוקרנת הסידרה האמריקאית ....ורואים את הקטע....כמה דקות לאחר מכן מופיעה האם. הבת מספרת לה על המסר והאם מצלצלת למספר שקיבלה מהבת. "הלו.. ערב טוב ...אני שולמית אלישיב ...מה קרה .. רוצים לדבר עם אימא שלי? על מה? הגיע לכאן ראש הקהילה באיספאהן? רוצה לשוחח איתה על מישהו שנעלם לפני הרבה שנים?... מה אני יודעת? כמובן שניתן לדבר איתה ... מחר? מה בוער? פיקוח נפש? טוב .. טוב אני אבקש ממנה שתקבל אותם מחר בבוקר."

43. לקראת סוף חודש מאי יום לאחר הקטע הקודם. דירתה של גב' סעדון. אימה של גב' אלישיב. סעדון כבת 73. אלישיב כבת 50 .שני גברים בני 35-45 ואחד כבן 70 מוצג כאיש הקהילה היהודית באיספאהן. מתנהלת שיחת חולין קצרה ולאחריה מסביר אחד הצעירים שמסתבר כי בתחילת שנות הארבעים נעלמה מהקהילה נערה צעירה שאין יודעים מה עלה בגורלה ובקהילה מנסים לברר האם הגברת סעדון יודעת משהו על הפרשה. זו פורצת בבכי ומספרת כי אחותה הצעירה התאהבה בצעיר איראני ולאחר שהרתה לו ברחה מהבית ולא ידוע מה קרה לה. היא יוצאת מהחדר וחוזרת עם תמונה שבה מופיעות היא ואחותה. קתרזיס כללי . ראש הקהילה מספר כי אחותה של גב' סעדון הלכה לעולמה והוא מבקש תלתל משערה כדי לבדוק האם מי שהופיע לאחרונה בפניו כבנה של האחות איננו מתחזה. גב' סעדון נעתרת ומוסרת קווצת שיער.

44. תחילת חודש יוני. תל אביב. לשכת ראש המוסד. ר' המוסד. צוות בן שלושה אישים. שלושתם כבר הופיעו בדיונים קודמים. אחד הנוכחים: " עמוס זה לא יאומן, ה- D.N.Aשל השיח' וזה של גב' סעדון תואמים לחלוטין. גב' סעדון היא ללא צל של ספק הדודה שלו. השדר שקיבלנו ממנו אוטנטי לחלוטין."

45. תחילת חודש יוני. ירושלים. לשכת ר' הממשלה. רוה"מ, מזכירו הצבאי ור' המוסד. האחרון מוסר על איתור גב' סעדון וממצאי ה.ד.נ.א. . השניים נדהמים. מתפתחת שיחה. ר' המוסד מדווח כי חשב על הנושא שעות רבות ומציע שנספר לנשיא ארה"ב כי הגיע אלינו מידע מהימן לפיו בצמרת האיראנית יש חשש קונקרטי מפני מהלך צבאי ישראלי לטירפוד השיחות בין ה-6 לטהראן. ישראל מעוניינת בהצלחת השיחות בקטאר כל עוד ארה"ב דבקה בעמדה שיעד השיחות הוא להביא לרול בק של האופציה הגרעינית הצבאית האיראנית וכל האופציות להסגת היעד הזה הן על השולחן. בשל כך וכדי להפיג את החשש האיראני ר' הממשלה יביע תמיכה פומבית חד משמעית בהמשך השיחות בקטאר.... עוד הוא מציע שהדבר יקבל ביטוי בהצהרה בתום הביקור בבית הלבן וכן במסיבת עיתונאים . זאת בהנחה שאיספאהני יצפה לפחות באחד מהאירועים בזמן אמת.

46. תחילת יוני ארבעה ימים לאחר מכן .וושינגטון. בית מלון מסיבת עיתונאים של רוה"מ עם התקשורת הישראלית. מבהיר לנוכחים כי הוא חוזר על מה שאמר לנשיא ומדגיש כי ישראל תומכת בהמשך הדיאלוג בין איראן ל-6 וכי הכדור נמצא עתה במגרש האיראני. השאלה מה יקרה בעתיד נתונה בידיהם. משתמש בכוונה במילים "עתידם בידם" בשפה הפרסית.

47. אמצע יוני. יום הבחירות לנשיאות באיראן. טהראן ומקומות שונים ברחבי איראן . תורים לפני קלפיות. ספירת קולות בקלפי שונים. ( ניתן להשתמש בחומרים אמיתיים מתהליך הבחירות) 48.למחרת עם בוקר הודעת הטלוויזיה על התוצאות הראשונות מהן עולה שלמועמד המתון - רוחני מובטח הניצחון כבר בסיבוב הראשון. 49.ערב בית המנהיג. חבורה קטנה של מקורבים. חמנאי מברך את הנשיא החדש וזה פונה לאיספאהני ומבקש ממנו להצטרף בבוא העת לממשלתו ולכהן כשר הפנים. 50 . לקראת חצות . בית השייח. איספאהני מסיים להתפלל. אומר בקול כי הוא מבין שהוא צועד בדרך הנכונה ומבקש מאלוהים שינחה אותו בהמשך הדרך.

51. ראשית יולי. טהראן . ביתו של חמנאי. ארוחת ערב. נוכחים ביתו של המנהיג ובעלה – סגן מפקד חיל האוויר האיראני – שר הפנים איספהאני וביתו. אווירה נעימה. מדברים על כך שתוך כמה שבועות ניתן יהיה להגיע לההסכם על הקלת הסנקציות. חמנאי אוכל כזית ולפתע נתקף בכאבי בטן קשים. האווירה מתקדרת. מוזעק רופאו האישי המצווה על בדיקות כלליות.

52. אמצע יולי . טהראן. לשכת המנהיג. נוכחים המנהיג, ביתו ואיספהאני. המנהיג מספר כי אובחן אצלו סרטן הכבד וכי לא נותרו לו אלא מספר שבועות לחיות . הוא מורה לשמור על כך בסוד ויחד עם זאת להתארגן לקראת בחירת יורשו כך שמדיניותו בסוגיית הגרעין תימשך.

53. תחילת יולי יומיים לאחר מכן. טהראן. לשכתו של סגן מפקד המשה"מ. נוכחים הסגן, (אישיות שכבר הופיעה בסצנות קודמות) וכמה מעוזריו. אחד העוזרים, הממונה על ביטחון הפנים, מדווח כי המנהיג חולה אנוש וימיו ספורים. אנשי אמונו כבר מתארגנים להביא לבחירת יורש – איאתוללה גולפיגאני –הידוע כאישיות מתונה וכמי שמצדד בוויתור מלא על הכושר הגרעיני האיראני. מתפתח דיון שבמהלכו מסתמן קונצנזוס לפיו בחירת גולפיגאני תביא לפגיעה בלתי נסבלת בשאיפת איראן להשגת הגמוניה אזורית. הדיון מסתיים והנוכחים עוזבים למעט האחראי לענייני הפנים שהסגן רומז לו להישאר. השניים משוחחים בקול נמוך ולא ברור מה נאמר בשיחה הנמשכת כ-20 שניות. בסיומה אומר האחראי לענייני הפנים: "או קי. תן לי יומיים שלושה ואחזור אליך".

54.תחילת יולי יומיים לאחר מכן. קום. לשכת איאתוללה שירזי. נוכחים האיאתוללה שירזי וסגן מפקד המשה"מ. הסגן מעדכן את איש הדת בדבר מחלתו של המנהיג שימיו ספורים ומבקש ממנו, כמי שמאמין בשליחותם של איראן והשיעה , להתמודד על תפקיד המנהיג , במיוחד נוכח העובדה שגולפיגאני ה"פחדן" מתגלה כמועמד של המחנה המתון. שיראזי נענה.

55. תחילת יולי אותו ערב. טהראן. ביתו של הסגן. נוכחים הסגן ומספר נאמנים. הסגן פותח בקבוק ויסקי והחבורה מרימה כוס להצלחת המועמד שלהם. הסגן מציג תמונת מצב אזורית ומעריך שאם שיראזי ייבחר יפתח דף חדש בתולדות איראן והאזור. כולם שותים כוס שנייה. אחד הנוכחים מספר כי חזר אתמול מסיור בסוריה ולבנון והוא מעריך כי מסתמן שם שינוי משמעותי לטובה.( ניתן להשתמש בחומרים קיימים) אחד הנוכחים פונה לסגן ואומר "הרי גם אתה פעלת בשעתו בלבנון ספר לנו משהו על עלילותיך שם" הסגן נבוך ואומר " הייתי אז קצין זוטר לא משהו מעניין" . הנוכחים מתפזרים לאיטם והסגן שתוי מעט נזכר בימים שבהם עשה בלבנון:

יב. פלש בק

סוף 1982. בקעת הלבנון כפר ליד העיירה זחלה. הסגן, צעיר בכשלושים שנה יוצא בגפו לבלות מעט בביירות המתאוששת מהמלחמה וגירוש הפלסטינים. הוא נכנס למועדון לילה בבית מלון על חוף הים בביירות. בודק ומתבונן שאין שם איש המזהה אותו ומתיישב ליד שולחן צדדי. על הבמה מתזזת רקדנית בטן נאה. היא מסיימת את הופעתה ומתיישבת ליד שולחנו. הסגן נרגש ולא יודע בדיוק כיצד לנהוג ואילו היא מתעניינת בו וברור שהוא מוצא חן בעיניה. הם משוחחים מעט והיא מזמינה אותו לחדרה. הוא שוב בודק שאין שם איש המכיר אותו ועולה לחדר. הרקדנית עוגבת עליו ומתפשטת תוך עינטוזים. והוא כמובן נדלק. היא יוצאת לרגע לשירותים וכשהיא חוזרת מתברר שמדובר בגבר. הסגן ההמום שגם הוא החל להתפשט מתעשת, אוסף את בגדיו ובורח.

56. סוף יולי. ירושלים. לשכת רוה"מ. רוה"מ. ר' המוסד. המזכיר הצבאי. ר' המוסד : "אני רוצה לעדכן אותך על המתרחש בצמרת האיראנית בשבוע האחרון. כפי שאתה זוכר בבחירות לנשיאות זכה המועמד המתון שעומד להיכנס לתפקידו בימים הקרובים. מסתבר כי הוא הרכיב ממשלה ייצוגית וידידנו איספאהני מונה בה לשר הפנים. במחצית השנייה של אוגוסט אמור להיפתח כמתוכנן סבב שיחות נוסף בין איראן ל-6. נטינו להעריך כי תיתכן התפתחות חיובית ונראה היה שאנחנו יכולים לנשום לרווחה. אבל, צר לי לומר כי בימים האחרונים שוב מתקדרים השמיים. ממידע טוב עולה כי המנהיג חמנאי חולה אנוש וימיו ספורים. בקרוב תתחיל בוודאי בצמרת התרוצצות סביב השאלה מי יבחר במקומו. בגוף הבוחר - מועצת המומחים – יש ייצוג למתונים לשמרנים ולאולטרה שמרנים ובשלב זה איננו יכולים להעריך מי עשוי להיבחר. אם חס וחלילה ייבחר מנהיג שמרני קיצוני כל העמל של השנים האחרונות ירד לטמיון. כפי שאמרתי, עדיין מוקדם לנבא שחורות אבל אני מציע שכדי להקדים רפואה למכה נרענן את התוכניות האופרטיביות שלנו שבחצי השנה האחרונה העלו קצת אבק. ובמקביל תארגן לך פגישה עם נשיא ארה"ב. אנחנו כמובן ניידע את השותפים במידע שבידינו." רוה"מ: " הבנתי" פונה למזכ"צ " שייקה, תארגן לנו ביקור עבודה לקראת ה-10 באוגוסט. . עמוס, אותך אני מבקש שתעדכן אותי במתרחש כל אימת שיש משהו חשוב.". נפרדים.

57. 27 ביולי יום ששי. קום. מסגד. אולם מלא מתפללים. שירזי נושא דרשה . בשורה הראשונה כמה לבושי אזרחית ביניהם סגן מפקד המשה"מ. שירזי מאחל רפואה שלמה למנהיג, תובע קו תקיף נגד ה"שטן הגדול" – ארה"ב ומצהיר כי יש להמשיך ואף להאיץ את תוכנית הגרעין האיראנית.

58 . 30 ביולי בוקר יום שני. וושינגטון. לשכת ראש הסי.אי.אי. מוצג סרטון מהטלוויזיה האיראנית בו נראה קטע מנאום שיראזי . האחראי על הזירה האיראנית מסביר כי נושא הדרשה התובע קו תקיף בסוגיית הגרעין מסתמן כטוען אפשרי לתפקיד המנהיג. אולם סיכוייו מעטים נוכח קירבתו של גולפיגאני למנהיג החולה ולתמיכה הרבה שיש לו במועצת המומחים. מדווח שהערכות הבריטים והישראלים זהות.

59. 30 ביולי אותה העת – שעת אחה"צ בטהראן. לשכת סגן מפקד המשה"מ. הסגן וצוות עוזריו. דיון הערכת סיכוייו של שירזי להיבחר כמנהיג. מוסכם על הנוכחים שאל מול גולפיגאני סיכוייו מעטים. הישיבה מסתיימת . הסגן מבקש מהאחראי לענייני הפנים להישאר. משוחחים בשקט. לא ברור מה נאמר. הסגן מסכם : " אינני רואה כל דרך אחרת". אחראי הפנים: "אציג בפניך רעיון מתאים".

60. 30 ביולי אותה העת - בטהראן . מעונו של המנהיג. שוכב במיטתו. ביתו סועדת אותו. נכנס גולפיגאני מלווה בשר הפנים איספאהני. משוחחים על בריאותו של המנהיג הנראה חלוש וכואב. המנהיג מבהיר כי זמנו קצוב – ימים ולא שבועות – ומפציר בשניים לעשות במרץ לבחירת גולפיגאני . איספאהני מציע שהמנהיג יפרסם הודעה רשמית על מצב בריאותו ויצרף אליה הבעת תמיכה בגולפיגאני כיורשו.

61. 30 ביולי ערב אותו יום .טהראן. בית קפה ברובע עממי. שידור החדשות בטלוויזיה. הקריין מודיע כי המנהיג חולה אנוש. תומך בגולפיגאני כיורשו. בין הנוכחים מתפתח ויכוח ונשמעים קולות לפיהם גולפיגאני איננו מתאים להוביל את איראן נוכח הלחצים עליה מבחוץ.

62 . 31 ביולי בוקר יום שלישי . תל אביב. לשכת ר' המוסד. מצלצל לרוה"מ ומעדכן אותו בחדשות של אמש. מוסר לו כי הוא ייצא לוושינגטון ביום שבת כדי להכין את ביקור העבודה של רוה"מ האמור להגיע לוושינגטון ביום שני ה-6 באוגוסט.

63. ראשית אוגוסט אחה"צ .וושינגטון. מדשאת הבית הלבן. מסיבת עיתונאים. הנשיא ורוה"מ. מביעים תקווה כי בקרוב ייפתח סיבוב שיחות ענייני בין איראן ל-6 בסוגיית הגרעין. 64. אותו יום בערב. וושינגטון. מסעדה משובחת חדר סגור. נוכחים ר' הסי.אי.אי. ר' המוסד ועוד ארבעה אישים שניים מכל צד. דנים בשאלה האם השיחות בסוגיית הגרעין האיראני עומדת בפני פתיח חיובי. כולם מסכימים שאכן כך למעט ראש אגף המודיעין של המוסד המצביע על כך שהמידע על קשר הדוק בין שירזי למשה"מ טומן בחובו פוטנציאל לצרות.

65. אמצע אוגוסט בוקר. טהראן. לשכתו של גולפיגאני. סגן ר' המשה"מ מציג בפניו שלושה מאנשיו אשר ישמשו כשומרי ראשו.

66. אמצע אוגוסט 2013. אותו יום. בסיס חיל האוויר תל נוף. מטוסי תקיפה עמוסים מתאמנים בהמראה . מעל לים אימונים בתדלוק.

67. סוף אוגוסט ערב. טהראן. בית קפה מלא למחצה. חדשות הערב בטלוויזיה. השידור נקטע. השדרן מודיע על מות המנהיג ומכריז בשם הממשלה על שלושה ימי אבל שלאחריהם תתכנס מועצת המומחים לבחור את היורש. על סדרי ההלוויה תבוא הודעה מיוחדת. המצלמה עוברת אל בית המנהיג. אליו מגיעים אישים שונים ומתחיל להתאסף המון של מתאבלים. משטרה ואנשי ביטחון בכל מקום.

68. סוף אוגוסט בוקר. טהראן . הלווית המנהיג .עשרות אלפי אנשים גודשים את הרחובות. בבית הקברות , ברחבה סגורה לקהל המוקפת אנשי ביטחון, ניצבים ראשי המשטר. הנשיא , חברי הממשלה , לרבות איספהאני, חברי פרלמנט ואנשי דת, ראשי הצבא והמשה"מ וכן שני המתמודדים גולפיגאני ושירזי. ליד הקבר דוחק רב. בחסות הדוחק שולף אחד משומרי ראשו של גולפיגאני סכין ארוכה ונועץ אותה חזור ונעוץ בגופו של האיאתוללה כשהוא זועק "אללה הו אכבר" . שני השומרים האחרים שולפים אקדחים ויורים בו למוות. מהומה רבתי. האירוע מצולם ע"י הטלוויזיה האיראנית וכל העולם צופה ברצח . גורמי הביטחון מנסים לכוון את ראשי המשטר לעבר משטח נחיתה סמוך ומופיעים מסוקים שמפנים אותם. הטלוויזיה קוטעת את השידור ולא ברור מה קורה...

69. אותו יום בערב .טהראן. על פני מסך גדול של הטלוויזיה מופיע הנשיא. הוא מודיע על שבעת ימי אבל וקורא לכל הציבור המאמינים לשמור על איפוק.

70. סוף אוגוסט יום מאוחר יותר בערב .טהראן. ביתו של איספאהני. הוא וביתו סועדים. נכנס עוזרו ואומר כי אדם הטוען שהוא מוכר לשר מבקש לראותו. איספאהני דורש כי תיערך על גופו בדיקה קפדנית ורק לאחר מכן יוכל לראותו. ארוחת הערב מסתימת. הבת עוזבת ולחדר מוכנס אדם שפניו מוכרות. זהו אחד משני שומרי ראשו של גולפיגאני . האיש מברך את השר ומבקש שביקורו יישאר חסוי. השר מהנהן בראשו והשומר מספר כי המתנקש הרוצח לא נימנה כלל על הכוח של שומרי הראש וכי הוא צורף לשני השומרים שנימנים על הכוח ע"י סגן ראש המשה"מ באופן אישי. המסר ברור. הרצח תוכנן על ידי סגן ראש המשה"מ.

71. סוף אוגוסט אותו ערב מאוחר יותר. טהראן . ביתו של סגן מפקד חיל האוויר. אשתו – ביתו של המנהיג שנפטר – מפנה כלי סעודה משולחן אוכל. דפיקה בדלת היא הולכת לפתוח ושר הפנים איספאהני נכנס. ס' מ' חיל האוויר מופיע ושניהם עוברים לחדר עבודתו שם מספר לו השר את ששמע משומר הראש. שניהם משוחחים ומגיעים למסקנה כי נוכח המידע סביר מאוד להניח כי הגורמים הקיצוניים במשטר ימנעו את בחירתו של מנהיג מתון אחר ולא יהססו גם להפעיל כוח. השאלה מה אם כן עושים נותרת באוויר.

72. סוף אוגוסט יום לאחר הרצח בערב. וושינגטון. חדר ישיבות במועצה לביטחון לאומי. נוכחים נציגי זרועות המודיעין השונות . מתקיים דיון על משמעות האירועים האחרונים באיראן. ה-D.N.I מסכם: "מהנאמר עד כה נראה לי שניתן לסכם את הדברים כדלקמן. מהמצב הרווי סימני שאלה מסתמנים שלושה תסריטים אפשריים. האחד – הגורמים הקיצוניים העומדים כנראה מאחורי רצח גולפיגאני יצליחו להביא לבחירתו של האיאתולה שירזי וזה יבטל כל סיכוי להגיע להסכמות כלשהן בסוגיית פירוק איראן מיכולותיה הגרעיניות שעליה היינו אמורים להתחיל לדון לפני מספר ימים. לתסריט הזה סבירות גבוהה. התסריט השני, מתבסס על הרוב המתון יחסית במועצת המומחים ומניח שאלה יוכלו להסכים על מועמד מתון שיחתור להשגת הבנות ולו חלקיות. סבירותו של תסריט זה נמוכה יותר הן בשל העדר מועמד מתון מוסכם והן בשל נחישותו של המחנה הקיצוני למנוע התפתחות כזו, לרבות על ידי חיסולים נוספים , שירתיעו את המחנה המתון. התסריט השלישי גורס שגורמים מתונים בצבא, כמו סגן מפקד חיל האוויר, שהיו מקורבים למנהיג שהלך לעולמו, ינצלו את הנסיבות שנוצרו יחוללו הפיכה ויתפסו את השלטון. סבירותו של התסריט הזה נמוכה למדי. מכאן עולה השאלה האם עלינו להבהיר לנשיא שאין לארה"ב מנוס אלא להפעיל את האופציה הצבאית או שיש לנו דפ"א אחרות. על השאלות הללו נקיים דיון נוסף אחרי ארוחת הערב." 73. דיון נוסף. הנוכחים עדיין לועסים או מחזיקים כוסות משקה. כדי להיכנס לאווירה מציע ה-d.n.i לחזות בסירטון על פרשת קובה. מוצג סרטון בן כ-3 דקות על פרשת קובה בימי הנשיא קנדי. מרבית המשתתפים מסכימים שאין מנוס מהפעלת כוח . זוהי המסקנה שתוצג לנשיא.

74. סוף אוגוסט יומיים לאחר הרצח. שעות הבוקר. בודפסט. חזרה על סצנה מס' 2 אך המפגש מתקיים במכונית שאוספת את האיראני בדרכו. במכונית מתנהלת שיחה שבמהלכה מספר האיראני כי הגורמים הקיצוניים בטהראן בראשות ס'מ' המשה"מ הם האחראים לרצח גולפיגאני. הם מתכננים לתפוס את השילטון כדי להבטיח את מימוש תוכנית הגרעין האיראנית ויעשו הכול כדי להבטיח את בחירת שיראזי לתפקיד המנהיג. בין השאר בכוונתם לסלק מהדרך את ראשי הצבא ואת שר הפנים. הפגישה מסתיימת בלחיצות ידיים והאיראני יוצא מהמכונית הממשיכה בדרכה.

75.סוף אוגוסט כמה שעות לאחר מכן. ת"א. לשכת ראש המוסד . נוכחים ראש אגף המודיעין ושניים שלושה אנשי מבצעים שכבר הופיעו בסצנות קודמות. ר' המודיעין מציג את המידע שנתקבל זה עתה ומסכם את התמונה כך: "מחד, מצטיירת תמונה קשה של נחישות גורמים איראניים בכירים להמשיך בחתירה לפצצה תוך חיסול מתנגדים. מצד שני יש פוטנציאל להפיכה צבאית שיש בה סיכוי לביטול משטר האיאתולות. ר' המוסד שואל הכיצד? ור' המודיעין אומר שאם ראשי הצבא המיועדים לחיסול ידעו על כוונת הקיצוניים וישכילו לשתף פעולה אפשר יהיה להפוך את הקערה על פיה. ר' המוסד מחייך ואומר : יפה מאוד, אך תסלח לי איך עושים זאת? ר' המודיעין עונה כי : זה מכבר אנו יודעים על היריבות בצמרת בין ראשי הצבא למשה"מ כמו גם על הוויכוח ביניהם בשאלת הגרעין. אם ראשי הצבא ידעו על כוונת הקיצוניים לחסלם הם עשויים להקדימם ולתפוס את השילטון. חשבתי על זה לא מעט, ואני מציע כי ניידע את ידידנו שר הפנים על כוונת הקיצוניים. הוא מצוי בקשר הדוק עם ס' מ' חיל האוויר ושניהם יוכלו לתפוס את השור בקרניו. בכל מקרה אין לנו מה להפסיד. אם זממם של הקיצוניים יעלה בידם ממילא לא תהייה לארה"ב ברירה אלא להפעיל את האופציה הצבאית. הצרה היחידה היא שאין לנו כמעט זמן." כולם מסתכלים על ר' המוסד וזה אומר:" קבעתי עם רוה"מ למחר עם שחר כדי לעדכנו. יש לכם זמן עד מחר בבוקר לגבש רעיון מבצעי איך מגיעים לאיספאהני ואתם צביקה(ר' המודיעין) ורפי (ר' המבצעים) תצטרפו אלי כדי להציג לו את העניין. את המידע, ללא ההערכה אני מבקש , אם עוד לא העברנו, להעביר ל- 3+1."( ה-6 ללא רוסיה וסין)

76.סוף אוגוסט שלושה ימים לאחר הרצח בוקר . ירושלים. לשכת רוה"מ. השלושה יוצאים מחדר הישיבות. רוה"מ מלווה אותם. לוחצים ידיים ורוה"מ אומר: "שיהיה בהצלחה ואולי תעשו היסטוריה". השלושה נכנסים למכונית ר' המוסד בדרך לת"א. ר' המוסד מדבר בטלפון עם לשכתו." יעלי בוקר טוב, תארגנו לי ,יחד עם צביקה ורפי טיסה לקופנהגן מוקדם ככל האפשר. וכן ,כשאגיע למשרד אדבר עם אנדרסן, תני לו בבקשה התרעה." תוך כדי הנסיעה מצלצל הטלפון במכונית . ר' המוסד עונה: "מה? פרצה שביתה פראית בבן- גוריון? אני לא מאמין!" פונה לרפי," אין ברירה תארגן לנו מטוס פרטי ליציאה מהארץ לנמל תעופה שדרכו נוכל להגיע לקופנהגן עוד הערב" רפי עונה בחיוך " כן המפקד, יהיה בסדר." מפעיל את הסלולרי שלו ומחלק הוראות.

77. סוף אוגוסט שלושה ימים לאחר הרצח מאוחר בערב. קופנהגן. הווילה בשיפולי העיר. ר' המוסד, צביקה ורפי, ר' המודיעין הדני – אנדרסן ועוזרו. ר' המוסד מציג לאנדרסן את המידע על כוונת הקיצוניים באיראן לתפוס את השלטון ואת כוונת ישראל להזהיר את שר הפנים האיראני איספאהני, הידוע במתינותו, באמצעות הצינור שבאמצעותו שוחרר בלונדי. אנדרסן מפסיק אותו ומספר שהאיש שלו בשגרירות, מי שהיה מעורב בשחרור בלונדי כבר סיים את תפקידו ומחליפו לא צפוי להגיע לטהראן אלא בתחילת ספטמבר. ר' המוסד לא נרתע ואומר שזה אפילו יותר טוב. הרעיון הוא שהעיתונאית הדנית הידועה של ההרלד טריביון מריה תצא מייד, ביחד עם הנציג לשעבר לטהראן ושם יפעלו השניים להשיג ראיון עם איספאהני. לערוך ראיון כזה בעת הנוכחית ממש מתבקש וכל מה שצריך אם כן לעשות הוא לארגן את יציאת השניים יחדיו לטהראן. אנדרסן מהסס אולם הישראלים משכנעים אותו שמדובר ב-piece of cake וכי לתרומה הדנית תהיינה השלכות חיוביות מרחיקות לכת. אנדרסן מתגייס ומודיע כי יעדכן את ראש ממשלתו וכבר מחר ינחה את השגרירות בתיאום עם מריה לבקש את הראיון.

78 .סוף אוגוסט שלושה ימים לאחר הרצח קרוב לחצות. קופנהגן, ביתו של אנדרסן ופריז, דירתה של מריה, חליפות. אנדרסן מצלצל למריה בפריז. אנדרסן – "לילה טוב, מריה, את לא משערת למה צלצלתי אליך בשעה הזו" מריה - " רולי? זה אתה, נכון? אני הרי מכירה את הסחורה" אנדרסן – "לא, לא יקירתי הפעם זה לא לצורך העלאת זכרונות. אני וידיד שלי מירושלים זקוקים לך באופן בהול. תוכלי להגיע מחר?" מריה – " טוב יקירי אצלצל כשאגיע, לילה טוב"

79.סוף אוגוסט חמישה ימים לאחר הרצח לפנות בוקר. קופנהגן. שדה התעופה . מריה ואיש השגרירות שהופיע בעבר יוצאים ממכוניתו של אנדרסן.

80. סוף אוגוסט ששה ימים לאחר הרצח בוקר .טהראן. לישכתו של איספאהני. השר, מריה, לבושה בצניעות ואיש השגר' וכן עוזרו האישי של השר. מריה שואלת שאלות שונות ואומרת כי לסיום הראיון היא מבקשת לשמוע את הערכתו של השר לגבי הצפוי בסוגיית הגרעין. השר עונה כי ההחלטה בסוגיה זו היא בסופו של יום החלטה איראנית. אין לשכוח כי לעם האיראני היסטוריה של אלפי שנים וחזקה עליו שיקבל החלטות נבונות. לחצים ואיומים חיצוניים עלולים רק לקלקל. הראיון מסתיים ובריגיטה מסירה מעל צאוורה ענק ועליו תליון של תיק עור קטן ואומרת לשר כי היא מבקשת להעניק אותו לשר שכן הוא מכיל בתוכו תפילה לדרך. היא מוסרת את התליון לידי העוזר וזה מעבירו לידיו של איספאהני הוא והצופים מזהים כמובן את התיק הזעיר שהעביר השר לישראל באמצעות בלונדי. 81.כמה שעות לאחר מכן. טהראן ביתו של ס' מ' חיל האוויר . איספאהני נכנס נרעש למדי ומבקש להראות למארח פיסת נייר קטנה כתובה אנגלית הוא מספר כי קיבל זאת מהעיתונאית של ההרלד טריביון שראיינה אותו בבוקר וכך כתוב בו: -

כבודו, שר הפנים של הרפובליקה האיסלאמית של איראן, ממקור מהימן ביותר אנו למדים כי גורמים קיצוניים בהנהגה האיראנית בראשות סגן מפקד משמרות המהפכה ותוך הסכמה בשתיקה של האיאתוללה שירזי החליטו להפר את כל התחייבויותיה של איראן ולקדם את התוכנית להשגת נשק גרעיני למרות התנגדותה של הקהילה הבינלאומית. יתר על כן, בהיותם מודעים להסתייגויות של רבים וטובים בהנהגה מדרך חסרת שחר זו הם מתכוונים לחסל בכוח כל התנגדות אפשרית ולקפד את חייהם של ראשי הצבא ושר הפנים. אין פנינו לפרובוקציות . אנו מאמינים כי יש מקום לשיתוף פעולה פורה בין כל העמים במזרח התיכון, ומציעים לך ולשותפים לדרכך להקדים רפואה למכה. עתידך ועתידנו בידיך.

בכל הכבוד הראוי

ר' המוסד למודיעין ותפקידים מיוחדים

עמוס מגן "

82. סוף אוגוסט היום השביעי לאחר הרצח. בוקר. ת"א. מעונו של שגריר ארה"ב. צביקה ורפי מעדכנים את השגריר על המהלך הישראלי.

83 .תחילת ספטמבר . היום השמיני לאחר הרצח בוקר. טהראן. רחובות ריקים. בשלושה מוקדים - מפקדת משמרות המהפכה; מפקדת חיל האוויר ומשרדו של שר הפנים פונקציונרים רבים, חלקם נושאים נשק, מצפים להוראות. בחדרים פנימיים שלושת האישים – ס' מפקד המשה"מ ; ס' מפקד חיל האוויר ושר הפנים משוחחים עם עוזרים מסתכלים במפות . אווירה מתוחה. מחוץ למוקדים כלי רכב ועליהם חיילים במדים ממתינים לפקודות. חלק מכלי הרכב בקבוצות של חמישה ששה כלים יוצאים לדרך.... באוויר מסיירים מספר הליקופטרים.

84 .אותן שעות בבתיהם של שלושת האישים . בני משפחה אורזים חפצים אישיים..... הטלוויזיה משדרת שירים ותפילות לסירוגין .בשידור יש מעת לעת הפסקות לא ברור ידו של איזה מחנה על העליונה.

85 .אותן שעות בחדרי המצב במוסד וב- סי.אי.אי. אנשים יושבים מול מסכי טלוויזיה .שידורי החדשות על הנעשה בטהראן מדגישים שהמצב אינו ברור. המאבק בין משמרות המהפכה לצבא על השלטון בעיצומו. בכל הרשתות מובאים דבריו של הפרשן הידוע כי אין זה רק מאבק בין המשמרות לצבא אלא בעצם על המשך קיומו של משטר האייאתולות.

86. אותו ערב. תל אביב. חוף הים. מלא מתרחצים. המצלמה נעה הלוך וחזור ומתמקדת לבסוף באחד מבתי הקפה שם נראה בלונדי שותה בירה.

תם ולא נשלם

סיום חיובי.

מטה משמרות המהפכה. שלוש משאיות עם חיילי חיל האוויר מתקרבות אל השער. באוויר מרחפים שני מסוקים. החיילים פורצים את השער שועטים אל עבר הבניין הראשי. אין התנגדות והם פורצים לחדרו של סגן ראש המשה"מ ועוצרים אותו.

קום. באותן שעות.

כנ"ל. מעצר של האיתוללה שיראזי.

טהראן. שעות הערב.

שידור הטלוויזיה הממלכתית. על המסך מופיעים מפקדי הצבא חיל הים וחיל האוויר.ס' מ' חיל האוויר קורא מן הכתב מסר לפיו גורמים קיצוניים תיכננו לתפוס את השלטון. הצבא עצר את ראש המורדים אשר התוודה על מעשיו. צפוי עתה טיהור נרחב של מערכות השלטון וראשי הצבא החליטו לפיכך על השעיית הפרלמנט ומועצת המומחים והעברת כל הסמכויות לידי המטה הכללי. המטה מודיע עוד כי בכוונתו להביא לחתימת ההסכם עם מועצת הביטחון על התפרקותה מרצון של איראן מיכולותיה הגרעיניות והוא קורא למועצה ולקהילה הבינלאומית להסיר מיידית את כל הסנקציות שהוטלו על איראן.

וושינגטון. שעה לאחר מכן.

לישכת הנשיא . מברך על ההודעה האיראנית ומודיע על הסרת הסנקציות.

ת"א. אותה עת.

לישכת ר' המוסד. נוכחים ר' הממשלה שרי הביטחון והחוץ וצמרת המוסד. כולם מרימים כוסיות ור' הממשלה מברך " שהחיינו וקיימנו והגיענו לזמן הזה".

הערות

1. המוצג לעיל הינו שלד של עלילה וניתן להלביש עליו סיפורי משנה שונים.
2. הקרנת העלילה אמורה להתחלק לששה פרקים.